Bitka kod Preveze
<s>Bitka kod Preveze koja se odigrala 28. septembra 1538. bila je ključni događaj Trećeg mletačko-osmanskog rata.</s>

<s>U toj pomorskoj bitci koja se odigrala nedaleko od grada Preveze - osmanska flota admirala Hajrudina Barbarose je teško porazila ujedinjenu kršćansku mornaricu kojom je zapovjedao genoveški admiral Andrea Doria.</s>

<s>Tok bitke</s>

<s>Inicijator slanja združene flote Svete lige u grčke vode bio je habsburški car Svetog Rimskog Carstva Karlo V, koji je uspio izmiriti dotad nepomirljive rivale Republiku Genovu i Mletačku Republiku već dobrano uzdrmanu porazima u prva dva rata sa Osmanlijama.</s><s>Venecijanci koji su prikupili najviše brodova za tu misiju čak su pristali da njome komandira genovežanin Andrea Doria.</s>

<s>Andrea Doria raspolagao je sa snagom od 146 galija (80 venecijanskih, 30 španjolskih, 30 papinskih), 50 galeona, 200 manjih brodova, sa ukupno 60000 mornara i 2500 topova, kad je zaplovio Jadranom prema Grčkoj.</s>

<s>Kad je to saznao Hajrudin Barbarosa, koji je u tom trenutku imao na raspolaganju nekih 94 galija i 56 manjih brodova, ipak je hrabro krenuo ususret moćnoj floti Svete lige.</s><s>Usput su mu se pridružili pirati tako da je kod Preveze skupio flotu od 130 galija i 80 manjih brodova.</s><s>Njegova vojska imala je oko 20.000 ljudi, od tog 3.000 janjičara naoružanih arkebuzama.</s>

<s>Kad su se dvije flote susrele - Barbarosa je već čekao spreman, rasporedivši svoje brodovlje tako da ima najpovoljniji vjetar.</s><s>Prvo je u napad uputio u sam centar prvih 6 galija, kad su one odbijene novih 6, a zatim 40 i nakon tog čitavu flotu.</s><s>To je izazvalo pomutnju među brodovima Svete lige.</s>

<s>Do kraja bitke flota Svete Lige izgubila je jednu trećinu brodovlja i imala oko 3000 poginulih , pa se povukla sa bojišta.</s><s>Za razliku od tog Osmanlije su imali oko 1.000 poginulih.</s><s>Pobjeda je omogućila Hajrudinu Barbarosi da još jednom dokaže svoju vrijednost sultanu, dok je za Mletačku Republiku taj poraz bio prava katastrofa, jer je izgubila brojne teritorije ali i povjerenje u Sveto Rimsko Carstvo.</s>

<s>Pomorska bitka kod Preveze bila je jedna od najvećih pobjeda osmanske mornarice u 16. vijeku.</s>

<s>Hajrudin Barbarosa je tom pobjedom osigurao  Osmanskom Carstvu kontrolu nad cijelim Istočnim Mediteranom, koja je potrajala sve do njihova poraza u Bitci kod Lepanta 1571.</s>

<s>Izvori</s>

<s>Vanjske veze</s>

<s>Battle of Preveza (1538) na portalu Materia Islamica  
Pomorske bitke
Mletačka vojna historija
Osmanski ratovi</s>

